Karsten Nonbo (V), 2006-11-30:
Jeg vil sådan set tage fat der, hvor justitsministeren slap, for det kan nok heller ikke undre fru Anne Baastrup, at jeg er meget enig med justitsministeren i det med straffeattesterne.
Nu har justitsministeren været inde på de objektive begrundelser for, hvornår man får slettet sin straffeattest, nemlig at man som ung kan få det gjort efter 1 år.
Derfor siger jeg, at vi i Venstre ikke vil være med til at devaluere straffeattesten yderligere.
Det, vi også skal passe på, er jo, at det ikke bliver en devaluering af straffeattesten, hvis alt bliver slettet lige efter, at man har lavet noget kriminelt.
Ud over at der er – og det vil jeg gerne være ved – den der afskrækkende virkning i at have en plet på straffeattesten, og det er godt, er der også mange unge mennesker, der er glade for, at de kan stille med en ren straffeattest.
Det er også godt, at man kommer til at stå til ansvar for sine egne handlinger.
Hvis et ungt menneske vil videre i sin tilværelse, skal det unge menneske gøre op med sin fortid for at komme ind i en bedre fremtid.
Alt, hvad man laver, skal jo ikke kunne fejes ind under gulvtæppet eller forties.
Det er derimod godt, at man over for arbejdsgiveren, når man ansøger, kan skrive, at man godt nok har fået en lille plet på straffeattesten, for som der lægges op til i det her beslutningsforslag, gør det jo egentlig ikke noget, at man i kådhed for et par år siden har taget en bil, eller, hvad jeg så ikke rigtig kan forstå at SF siger, at det næsten også lægger op til, at har man lavet lidt skattesvindel, så gør det egentlig heller ikke noget.
Vi skal passe på, at vi ikke devaluerer straffeattesten.
Skal vi hjælpe det unge menneske videre, skal vi gøre det ved at tale med det unge menneske, fortælle det unge menneske: Du har godt nok lavet det og det, men det tilgiver vi dig, og nu går du videre med dit liv.
Det er jo også en fælles opgave.
Brugsuddeleren kan sige til flaskedrengen: O.k., du er blevet ansat, du har lavet noget i din fortid, vi regner med, at det er slut.
Det unge menneske bliver ansat vel vidende, at arbejdsgiveren ved det, og det vil sige, at de har et fælles projekt, når det unge menneske skal holde sig ude af yderligere kriminalitet.
Det gør ikke noget, at der er det med også.
Det er også vanskeligt for arbejdsgiveren at fortælle den offentlige myndighed, at det er det der, arbejdsgiveren vil vide, og hvordan skulle den offentlige myndighed kunne vide, hvad det er, arbejdsgiveren vil vide?
Det bliver sådan rent administrativt noget makværk.
Vi skal jo også passe på, hvis vi råt for usødet udsteder rene straffeattester osv., for så står arbejdsgiveren tilbage med et stykke papir, og det kan da godt være, det er rent, men det er det, fordi det er så devalueret, at han egentlig ikke ved, om vedkommende har lavet noget alligevel.
Som man populært siger, ligner han sådan set en, der tager høns, og han har også fjer om munden.
Derfor er det egentlig rart, at han kan stille med en ren straffeattest, der fortæller, at det gør han altså ikke, det er i hvert fald ikke blevet opdaget.
Derfor kan vi ikke gå ind for at devaluere straffeattesten yderligere.
Vi vil gerne have, at man ser livets realiteter i øjnene, og at man er ærlig med det, man har lavet, for så kan man bedre komme videre i livet.
Derfor kan vi i Venstre ikke støtte dette beslutningsforslag.